Pritožbe po Sklepu o ustreznosti varstva osebnih podatkov na podlagi okvira za varstvo zasebnosti podatkov med EU in ZDA

Evropska komisija je 10. 7. 2023 sprejela sklep o ustreznosti varstva osebnih podatkov na podlagi okvira za varstvo zasebnosti podatkov med EU in ZDA. S sklepom je bilo odločeno, da ZDA zagotavljajo zadostno stopnjo varstva osebnih podatkov, ki se prenašajo iz EU tistim subjektom v ZDA, ki so vključeni na seznam, ki ga vodi tamkajšnje Ministrstvo za trgovino.  
Posamezniki iz EU imajo v primeru suma, da ameriški subjekti, katerim so bili njihovi osebni podatki preneseni na podlagi sklepa o ustreznosti, nepravilno ravnajo z njihovimi osebnimi podatki, na voljo več pravnih sredstev, vključno z brezplačnimi neodvisnimi mehanizmi za reševanje sporov. Posamezniki lahko vložijo pritožbo neposredno pri subjektu, pri neodvisnemu organu za reševanje sporov, ki ga imenuje subjekt, pri nacionalnih organih za varstvo podatkov v EU (v RS je to Informacijski pooblaščenec), pri Ministrstvu za trgovino ZDA (Department of Commerce - DoC) ali pri Zvezni Komisiji za trgovino (Federal Trade Commission – FTC). Posamezniki lahko po lastni izbiri izberejo kateregakoli ali vse od navedenih pravnih mehanizmom in jim tako ni treba izbrati enega pred drugim ali slediti določenemu zaporedju. V primeru, da noben od navedenih mehanizmov ne bi zadovoljivo rešil pritožbe posameznika, lahko le-ta sproži postopek zavezujoče arbitraže pri »EU-ZDA DPF Panel«.
Sklep o ustreznosti pa vključuje tudi povsem nov pravni mehanizem na področju nacionalne varnosti, posebne določbe glede vlaganja pritožb pa poleg sklepa o ustreznosti vsebuje tudi v Izvršilni odredbi št. 14086.  Sklep o ustreznosti pooblašča sekretariat Evropskega odbora za varstvo podatkov (EDPB) kot edino kontaktno točko na ravni EU za usmerjanje pritožb posameznikov, ki menijo, da so ameriške obveščevalne agencije nezakonito obdelovale njihove osebne podatke. Pritožba mora biti vložena pri nacionalnemu organu za varstvo podatkov (v RS je to Informacijski pooblaščenec), ki preveri, ali je pritožba dopustna. V kolikor ugotovi, da je temu tako, pritožbo v šifrirani obliki posreduje sekretariatu EDPB, ta pa jo nato v šifrirani obliki posreduje pristojnim organom v ZDA. 
V zvezi s sumom kršitve varstva osebnih podatkov na področju nacionalne varnosti lahko posamezniki iz EU na prvi stopnji pritožbo vložijo pri tako t.i. uradniku za zaščito državljanskih svoboščin (Civil Liberties Protection Officer – CLPO) v uradu direktorja nacionalne obveščevalne službe ZDA. Ta bo izvedel začetno preiskavo prejete pritožbe, da bi ugotovil, ali so bili kršeni zaščitni ukrepi, določeni v Executive Order 14086, ali druga veljavna zakonodaja ZDA, in v primeru ugotovitve, da je temu tako, odredil določene ukrepe. Vlagatelj pritožbe bo s strani CLPO obveščen bodisi o tem, da pregled kršitev ni odkril bodisi o tem, da so bile ugotovljene kršitve in je CLPO izdal sklep, ki zahteva izvedbo ustreznih ukrepov. 
Urad za državljanske svoboščine, zasebnost in preglednost (Office of Civil Liberties, Privacy and Transparency – CLPT) je na spletni strani o pravnem mehanizmu na področju nacionalne varnosti objavil tudi pogosta vprašanja ter posodobljen letak v zvezi s tem.
Na drugi stopnji imajo posamezniki iz EU možnost, da se pritožijo na odločitev CLPO pred novoustanovljenim revizijskim sodiščem za varstvo podatkov (Data Protection Review Court - DPRC). DPRC je pooblaščen za preiskovanje pritožb posameznikov iz EU, vključno s pridobivanjem ustreznih informacij od obveščevalnih agencij, in bo lahko sprejemal zavezujoče odločitve. DPRC lahko: 
· odloči, da ni dokazov, ki bi kazali, da je prišlo do obveščevalnih dejavnosti, ki vključujejo osebne podatke pritožnika,
· odloči, da so bile odločitve CLPO pravno ustrezne in podprte z bistvenimi dokazi, ali 
· izda lastno odločitev, če se ne strinja z ugotovitvami CLPO.
Vlagatelj pritožbe bo s strani Ministrstva za trgovino ZDA obveščen tudi, če je informacijam, ki se nanašajo na pregled njegove pritožbe pri CLPO ali pritožbo pri DPRC, preklicana tajnost, in o možnosti, da lahko posamezniki, na katere se nanašajo osebni podatki, zahtevajo dostop do njih. 

